钦定古今图书集成/理学汇编/经籍典/第037卷 > 《策博通坟典达于教化科问》陆贽
## 钦定古今图书集成/理学汇编/经籍典/第037卷 > 《策博通坟典达于教化科问》陆贽

问。皇帝若曰：“朕承祖宗之鸿休，获主神器，任大守重，
惧不克堪，思与贤士大夫共康理道，虚襟以伫，侧席
以求。而群议纷然，所见异指，或牵古议而不变，或趋
时会而不经，依违以来，七年于兹矣。国制多阙，朕甚
恧焉。今子大夫博习典坟，深明教化，褒然充举，咸造
于庭。其极虑精思，以谕朕心之未寤。仲尼叙《礼》《乐》，删”
《诗》《书》，修《春秋》，广《易》道，六经之义，所尚各殊，岂学者修
行，理当区别？将圣人立意，本异宗源，施之于时，孰为
先后？考之于道，何者浅深，差次等伦，指明其义。夫知
本乃能通于变，学古所以行于今。今之教人，则异于
是。工祝陈礼乐之器而不知其情，生徒诵礼乐之文
而不究其事，欲人无惑，何可得也？将革前非，固有良
术。尧舜帅天下以义，比屋可封；桀纣帅天下以暴，比
屋可戮。然则上之化下，罔或不从，而三仁四凶，较然
同异，有教无类，岂虚言耶？作乐移风，闻诸昔典。夫至
雅必淡，至音必希，文侯列国之贤君，犹曰“则惟恐寐”，
矧彼流俗，其能化乎？将天地同和，灾沴不作，黎人丕
变，奸慝不萌，何施何为，以至于此？王者制礼，必因其
时，故忠敬质文，更变迭救，三代之际，罔不由之。自秦
划古法，汉杂伯道，纷纶千纪，王教不兴。国家接周隋
之馀，俗未淳一，处都邑者，巧利而无耻；服田亩者，朴
野而近愚。尚文则弥长其浇风，贵质则莫救其鄙俗，
立教之本，将安所从？九流得失之论，历代兴亡之由，
王、郑《释》《礼》之异同，《公》《谷》《传》《经》之优劣，必精心考究，用
沃虚怀。